# செரி அமான் பிரிவு



**செரி அமான் பிரிவு** (மலாய் மொழி: *Bahagian Sri Aman*; ஆங்கிலம்: *Sri Aman Division*) என்பது மலேசியா, சரவாக் மாநிலத்தில் உள்ள 12 நிர்வாகப் பிரிவுகளில் ஒரு பிரிவாகும். முன்பு செரி அமான் பிரிவு; சரவாக்கின் இரண்டாம் பிரிவின் (*Second Division*) ஒரு பகுதியாக இருந்தது. இது முன்பு சிமாங்காங் மாவட்டம் (*Simanggang District*) என்று அழைக்கப்பட்டது.  

1860-ஆம் ஆண்டில் சரவாக் மாநிலத்தில் தொடங்கப்பட்ட இந்த பிரிவு (*Division*) முறை இன்றும் நீடிக்கிறது. முன்பு ஐந்து பிரிவுகள் மட்டுமே இருந்தன. அவற்றுள் அப்போதைய இரண்டாம் பிரிவில், இப்போதைய பெத்தோங் பிரிவு; மற்றும் செரி அமான் பிரிவு ஆகியவை பிரிவுகளும் அடங்கும்.  

## பொது
### செரி அமான் பிரிவு மாவட்டங்கள்
செரி அமான் பிரிவில் உள்ள மாவட்டங்கள்:  

- செரி அமான் மாவட்டம் (*Sri Aman District*)
- லுபோக் அந்து மாவட்டம் (*Lubok Antu District*)

செரி அமான் பிரிவின் பொருளாதாரம் பெரும்பாலும் விவசாயம் சார்ந்தது. அந்த வகையில் செரி அமான் பிரிவு சரவாக்கின் மிகப்பெரிய விவசாய நிலப் பகுதியாகத் திகழ்கிறது.  

செரி அமான் பிரிவின் மொத்த பரப்பளவு 5,466.7 சதுர கி.மீ. 2020-ஆம் ஆண்டு மக்கள் தொகை கணக்கெடுப்பின்படி, சிபு பிரிவின் மக்கள் தொகை 111,400. இன ரீதியாக, மக்கள்தொகை பெரும்பாலும் இபான், சீனர், மலாய்க்காரர் மற்றும் மெலனாவ் மக்களாகும். இவர்களில் சீனர் மக்கள் தான் பெரும்பான்மையில் உள்ளனர்.  

### டிவிசன் விளக்கம்

*டிவிசன்* என்பது ஒரு நிர்வாகப் **பிரிவு**. அந்த நிர்வாகப் பிரிவை ஆங்கிலம்: **Division** மலாய் மொழி: **Bahagian**) என்று அழைக்கிறார்கள்.  

மலேசியாவின் கிழக்கு மலேசியாவில் உள்ள சபா; சரவாக் மாநிலங்களில் *பிரிவு* என்பது ஒரு நிர்வாகப் பிரிவாகும். அந்த இரு மாநிலங்களிலும், ஒவ்வொரு பிரிவும் சிற்சில மாவட்டங்களாகப் பிரிக்கப்பட்டு நிர்வாகம் செய்யப் படுகிறது.  

## வரலாறு

சரவாக்கின் முந்தைய இரண்டாம் பிரிவு (*Second Division*) 1873-ஆம் ஆண்டு ஜூன் 1 ஆம் தேதி நிறுவப்பட்டது. பின்னர் அது சிமாங்காங் பிரிவு (*Simanggang Division*) என மறுபெயரிடப்பட்டது. இந்தப் பிரிவு மார்ச் 1974-இல் செரி அமான் பிரிவு (*Sri Aman Dvision*) என பெயர் மாற்றம் செய்யப்பட்டது.  

செரி அமான் பிரிவு முதன்முதலில் நான்கு மாவட்டங்கள்; மற்றும் 9 சிறிய மாவட்டங்களைக் கொண்டு நிர்வாகம் செய்யப்பட்டது.  

### முந்தைய மாவட்டங்கள்

- செரி அமான் மாவட்டம் - (*Sri Aman District*)
- லுபோக் அந்து மாவட்டம் - (*Lubok Antu District*)
- பெத்தோங் மாவட்டம் - (*Betong District*)
- சரதோக் மாவட்டம் - (Saratok District)
- பாந்து துணை மாவட்டம் - (*Pantu Sub District*)
- இலிங்கா துணை மாவட்டம் - (*Lingga Sub District*)
- மாலுடாம் துணை மாவட்டம் - (*Maludam Sub District*)
- எங்கிலிலி துணை மாவட்டம் - (*Engkilili Sub District*)
- சுபாவோ துணை மாவட்டம் - (*Spaoh Sub District*)
- தெபாக்கு துணை மாவட்டம் - (*Debak Sub District*)
- பூசா துணை மாவட்டம் - (*Pusa Sub District*)
- ரோபன் துணை மாவட்டம் - (*Roban Sub District*)

### இப்போதைய மாவட்டங்கள்

26 மார்ச் 2002-இல் பெத்தோங் பிரிவு நிறுவப்பட்ட பிறகு, செரி அமான் பிரிவு 2 பெரிய மாவட்டங்கள் மற்றும் 3 சிறிய மாவட்டங்களை மட்டுமே கொண்டுள்ளது.  

அவை செரி அமான் மாவட்டம் மற்றும் லுபோக் அந்து மாவட்டம். சிறிய மாவட்டங்கள்: எங்கிலிலி துணை மாவட்டம்; லிங்கா துணை மாவட்டம்; மற்றும் பாந்து துணை மாவட்டம்.  

## சுற்றுலா

செரி அமான் பிரிவில் பத்தாங் ஆய் தேசிய பூங்கா (*Batang Ai National Park*) உள்ளது; மலுடாம் தேசிய பூங்கா (*Maludam National Park*) ஆகிய புகழ் வாய்ந்த தேசிய பூங்காக்கள் சுற்றுலா ஈர்ப்புகளாக உள்ளன.  

சுற்றுலாத்துறை, குறிப்பாக சுற்றுச்சூழல் சுற்றுலா, மற்றும் கலாசார சுற்றுலா போன்றவை உள்ளூர்ப் பொருளாதாரத்தின் முக்கிய பகுதிகளாகத் திகழ்கின்றன.